Wytlik sy allen ghuden luden, de dessen openbreff sen ofte horen lesen, dat ik broder Johan, abbet tho Padys, bekenne vnde betughe in dessen open breue, dat my Olef Bentesson wol to dancke vnde tho vullenkomener noghe heft vntrychtet lxxx mark ryges van her Thurder Bunden weghen also vor dat lant ghut, dat ik eme rechte vnde redeliken vorkofte, dat beleghen ys in Nylande, myt vulboert myner broder vnde des ghantzen konuentes. Tho ener merer betuchnysse vnde warer bekantnysse desser vorscreuen artykele so hebbe ik broder Johan, abbet to Padys, myt vulboert vnde wytlycheyt myner broder vnde des ghantzen konuentes myn yngheseghel an dessen openbreff ghehangghen, de gheuen vnde ghescreuen ys to Reuel na Ghodes boert m°c°c°c° in deme achteden yare, viij daghe na sunte Philippus vnde Jacobus daghe.